
# Рөстәм Гафаров: «Эшсезлекнең түбән булуы эшче һөнәрләре белгечләренә ихтыяҗның югары булуы белән тасвирлана»

Казанда бер эш эзләүчегә 11 буш эш урыны туры килә.

Татарстан башкаласында эшсезлек дәрәҗәсе алты ай нәтиҗәләре буенча рекордлы минимумга җитте һәм эшче көчләр санының 0,21% тәшкил итте. Бу узган ел күрсәткеченнән ике тапкырга диярлек кимрәк. Беренче июльгә шәһәрдә 1369 эшсез шәһәр кешесе исәпләнә. Шул ук вакытта бер дәгъвачыга 11 вакантлы урын туры килә. Казан халкының хезмәт һәм мәшгульлек үзәге директоры Тимур Муллин аппарат киңәшмәсендә шундый мәгълүмат җиткерде.


«Түбән эшсезлек эшче һөнәрләре белгечләренә югары ихтыяҗ белән характерлана. Без моны муниципаль предприятиеләрдә дә күрәбез. Бюджет учреждениеләренә хезмәт шартлары буенча коммерция бүлеге белән көндәшлек итү авыр, хәтта муниципаль предприятиеләр тәкъдим иткән социаль пакет та җәлеп итми», – дип билгеләп үтте Башкарма комитет җитәкчесе Рөстәм Гафаров.


Кадрлар проблемасын хәл итү өчен республика һәм федераль үзәк җитәкчелеге ярдәме кирәк, дип өстәде ул: «Сүз субсидияләр турында гына бармый, хезмәт базарының киләчәккә үсеш омтылышларын фаразларга, шуңа бәйле рәвештә тиешле карарлар кабул итәргә, яшьләр белән эшләргә кирәк. Әлегә без эшче куллар кытлыгы шартларында эшләргә мәҗбүр». Рөстәм Гафаров муниципаль предприятиеләр җитәкчеләре өчен яңа кадрлар җәлеп итү мәсьәләсе өстенлекле булырга тиешлеген ассызыклады.


Казан буенча барлыгы 15 меңгә якын вакансия игълан ителгән. Иң күп кадрлар кытлыгын эшкәртү оешмалары, төзелеш, ваклап сату һәм транспорт предприятиеләре кичерә. Шәһәрдә хезмәт базары индексы (актив вакансияләргә дәгъвачылар нисбәте) вакансиягә 3,2 – дүрттән кимрәк резюме тәшкил итә. Шул ук вакытта сәүдә сегментларында һәм тапшыру хезмәтләрендә көндәшлек дәрәҗәсе бер урынга ике резюмедан артмый, ә сәнәгать бүлегендә – өч.


Белгечләргә аеруча ихтыяҗ сәнәгать, төзелеш, ИТ, транспорт, сәүдә, фән һәм мәгариф, медицина, туристлык һәм кунакханә тармакларында күзәтелә. Шул ук вакытта игълан ителгән вакансияләр буенча уртача хезмәт хакы 70 мең сум тәшкил итә, бу узган ел белән чагыштырганда 19 процентка күбрәк.


Шәһәрнең мәшгульлек үзәкләренә беренче яртыеллыкта 3 меңнән артык кеше мөрәҗәгать иткән, шул исәптән, 1420 кеше эшкә урнаштырылган. Эшкә алуның уртача вакыты дүрт айдан өч айга кадәр кыскарды. Хезмәт күрсәтү, сату, җитештерү, мәгариф һәм фән, банклар һәм иминиятләштерү, транспорт, медицина, кунакханәләр һәм җәмәгать туклануы өлкәләрендә эшкә урнашуның иң зур күрсәткече күзәтелә.


Казанда хезмәт ресурслары саны 757 мең 200 кешегә җитте, шуларның 18 меңнән артыгы инвалид. «Расланган юл картасы нигезендә 2024 елда сәламәтлек мөмкинлекләре чикләнгән 1 меңнән артык кешене эш белән тәэмин итәргә кирәк, беренче яртыеллыкта 800 кеше яисә планның 73 проценты эшкә урнаштырылган», – дип хәбәр итте Тимур Муллин. Аның сүзләренә караганда, ТР башкаласында барлыгы 6260 инвалид кеше эшли.


Быелның алты аенда 637 шәһәр предприятиесе квоталар тапшырган, 3719 кешене эшкә урнаштырган. Алар түбәндәге белгечлекләр буенча эшлиләр: җиһазларны төзәтү һәм аларга хезмәт күрсәтү буенча электромонтер, слесарь-сантехник, автомобиль краны машинисты, пешекче, архивариус һ. б.


kzn.ru

Следите за самым важным и интересным в Telegram-каналеТатмедиа

## Нет комментариев
Рөстәм Гафаров: «Эшсезлекнең түбән булуы эшче һөнәрләре белгечләренә ихтыяҗның югары булуы белән тасвирлана»